Legal Document

Category: 33

Text:
4. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 565 της 27/29 Αυγ.1968 (ΦΕΚ Α΄ 189) Περί του τρόπου τηρήσεως των βιβλίων διεκδικήσεων. Έχοντες υπ’ όψει το άρθρ. 223 του Κώδικος Πολιτικής Δικονομίας (Α.Ν. 44/1967) και την υπ’ αριθ. 512/1968 γνωμοδότησιν του Συμβουλίου της Επικρατείας. Προτάσει του Ημετέρου επί της Δικαιοσύνης Υπουργού, απεφασίσαμεν και διατάσσομεν: Άρθρ.1.-Παρ’ εκάστω γραφείω υποθηκών τηρείται ίδιον βιβλίον υπό το όνομα «βιβλίον διεκδικήσεων», εν τω οποίω εγγράφονται εν περιλήψει αι περί ων το εδάφιον πρώτον του άρθρ. 223 Κώδικος Πολιτικής Δικονομίας πράξεις. Άρθρ.2.-Εν τη καταχωριζομένη κατά το άρθρ. 1 περιλήψει δέον απαραιτήτως να αναφέρωνται το είδος της πράξεως (αγωγής ή ανακοπής), η ημερομηνία του δικογράφου, το ονοματεπώνυμον των διαδίκων, πλήρης περιγραφή του ακινήτου μετά μνείας του τίτλου κτήσεως, το δικαστήριον παρ’ ω κατετέθη το δικόγραφον και ο αύξων αριθμός τούτου. Άρθρ.3.-Από της τελεσιδικίας της αποφάσεως της δεχομένης ή απορριπτούσης την αγωγήν ή την ανακοπήν, καταχωρίζεται σημείωσις περί τούτου εν τω περιθωρίω της οικείας σελίδος επιμελεία παντός ενδιαφερομένου. ΄Αρθρ.4.-Παρ’ εκάστω γραφείω υποθηκών τηρούνται αλφαβητικά ευρετήρια των εν αυτώ καταχωριζομένων αγωγών και ανακοπών, έν μεν κατ’ αλφαβητικήν τάξιν των επωνύμων των διεκδικούντων, έτερον δε των καθ’ ων η διεκδίκησις. Άρθρ.5.-Η ισχύς του παρόντος άρχεται από της ενάρξεως της ισχύος του Κώδικος Πολιτικής Δικονομίας (Α. Ν. 44/67). Σελ. 186 10.Α.δ.4 Βιβλίο Διεκδικήσεων